Diari Oficial de la Generalitat Valenciana


Sumari del DOGV 8059, del 09-06-2017 (2017/4291)

RESOLUCIÓ de 17 de maig de 2017, del director general d'Administració Local, per la qual es publica la modificació de determinats articles dels Estatuts de la Mancomunitat Intermunicipal la Rectoria.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8059

Data del DOGV
:   09-06-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/4291


Data del document
:   17-05-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 17 de maig de 2017, del director general d'Administració Local, per la qual es publica la modificació de determinats articles dels Estatuts de la Mancomunitat Intermunicipal la Rectoria. [2017/4291]  
L'entrada en vigor de la Llei 27 2013/, de 27 de desembre, de racionalització i sostenibilitat de l'Administració local, ha determinat la introducció de determinats canvis en el règim jurídic de les entitats locals que afecten les mancomunitats de municipis, ja siga directament, o bé, a través de les modificacions que opera en certs àmbits de l'organització i del funcionament dels ajuntaments.  
  
La disposició transitòria onze de la Llei 27/2013, de racionalització i sostenibilitat de l'Administració local, disposa que les mancomunitats adaptaran els seus estatuts a la nova regulació, havent d'adoptar l'acord d'iniciació del procediment d'adaptació en el termini de sis mesos des de l'entrada en vigor de la nova regulació; en cas contrari, incorreran en causa de dissolució.  
Per la seua banda, la Llei 8/2010, de 23 de juny, de la Generalitat, de règim local de la Comunitat Valenciana, disposa en la disposició transitòria sisena l'adaptació dels estatuts de les mancomunitats al seu contingut.  
En ambdós supòsits el procediment d'adaptació dels estatuts serà el regulat per l'article 93 de la Llei 8/2010, de 23 de juny, de règim local de la Comunitat Valenciana, referit a les modificacions constitutives de les mancomunitats. Perquè l'adaptació adquirisca eficàcia és necessari fer-ne la publicació en el Diari Oficial de la Generalitat Valenciana, d'acord amb el que disposa l'apartat 4 del mencionat precepte.  
  
La Mancomunitat Intermunicipal la Rectoria ha procedit, d'acord amb el que disposa la legislació vigent, a l'adaptació dels seus estatuts a allò que s'ha disposat en ambdós textos legals.  
Remesos l'expedient tramitat i els estatuts aprovats a aquesta Direcció General d'Administració Local, no s'hi adverteix cap infracció de l'ordenament jurídic.  
Per tot això, d'acord amb la legislació esmentada i, concretament, amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana i d'acord amb el que disposa l'article 17 del Decret 151/2015, del Consell, pel qual s'aprova el Reglament orgànic i funcional de la Presidència de la Generalitat, resolc:  
  
Article únic  
Publicar en el Diari Oficial de la Generalitat Valenciana el text dels articles modificats dels Estatuts de la Mancomunitat Intermunicipal la Rectoria, que es transcriu a continuació com a annex, per haver-se acreditat en l'expedient la legalitat de les actuacions.  
Contra aquesta resolució podrà interposar-se un recurs d'alçada davant la Secretaria Autonòmica de Presidència, en el termini d'un mes de conformitat amb els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques. Transcorregut el termini esmentat sense haver-se interposat el recurs, la resolució serà ferma a tots els efectes.  
Tot això, sense perjuí, que els interessats puguen exercitar qualsevol altre recurs que per al seu dret estimen oportú.  
  
València, 17 de maig de 2017.- El director general d'Administració Local: Antoni Such Botella.  
  
  
ANNEX  
Estatuts de la Mancomunitat Intermunicipal la Rectoria  
  
Article 1. Municipis que integren la Mancomunitat  
1. Els municipis de Sanet i Negrals, Benimeli, el Ràfol d'Almúnia, Sagra i Tormos, província d'Alacant, a l'empara del que disposa l'ordenament jurídic vigent, acorden constituir-se en Mancomunitat voluntària de municipis per a l'organització i prestació en forma mancomunada de les obres, serveis o activitats de la seua competència, que s'arrepleguen en els presents estatuts. El nombre total d'habitants de la Mancomunitat ascendeix actualment a 2.636, segons últimes xifres de població dels municipis integrants aprovades i publicades per l'Institut Nacional d'Estadística.  
2. La Mancomunitat tindrà personalitat i capacitat jurídica per al compliment dels seus fins específics.  
  
Article 2. Denominació i seu  
La mancomunitat que es constitueix es denomina Mancomunitat Intermunicipal la Rectoria, i té la seu al municipi del Ràfol d'Almúnia, i provisionalment els seus òrgans de govern i administració radiquen en l'ajuntament del Ràfol d'Almúnia, estant instal·lats en la casa consistorial fins que dispose la Mancomunitat d'un edifici propi que s'habilite a l'efecte, tenint com a domicili social i lloc de reunió les cases consistorials dels municipis que la integren.  
  
Aquesta seu provisional podrà ser canviada quan, per raons administratives, així convinga.  
  
Article 3. Objecte, competències, potestats i prerrogatives  
1. La Mancomunitat es constitueix, en relació al seu àmbit territorial, a fi de la creació, sosteniment i prestació dels serveis i, si és el cas, realització d'obres, incloses en l'àmbit de la competència municipal, segons els termes de la legislació de l'Estat i de la Comunitat Autònoma en cada moment vigent. I concretament, els que a continuació s'enumeren, sense definir-ne la prelació:  
a) Gestió dels residus sòlids urbans. Inclou les seues distintes etapes d'arreplega, transport i tractament o disposició final d'aquests a una planta competent, gestor autoritzat o qualsevol altra destinació prevista legalment.  
b) Servei de neteja viària.  
c) Promoció de la cultura i equipaments culturals.  
d) Promoció de l'esport i instal·lacions esportives i d'ocupació del temps lliure.  
e) Informació i promoció de l'activitat turística d'interès i àmbit local.  
f) Fires, abastiments, mercats, llotges i comerç ambulant.  
2. La Mancomunitat substituirà els ajuntaments en la prestació dels serveis enumerats, segons s'establisquen. La prestació dels serveis enumerats en el paràgraf anterior d'aquest article suposa la subrogació per part de la Mancomunitat en la titularitat del servei, corresponent-li, per tant, la seua gestió integral, a excepció del referent a la imposició i ordenació de la taxa corresponent, que haurà de realitzar-se de forma expressa per cada ajuntament.  
  
3. L'assumpció de nous serveis o competències diferents dels enumerats adés, s'entendrà com un supòsit de modificació previst en l'article 95 de la Llei 8/2010, de 23 de juny, de la Generalitat, de règim local de la Comunitat Valenciana, i es tramitarà conforme al procediment de constitució previst en l'article 93 de la mateixa llei.  
  
4. La prestació i explotació dels serveis podrà realitzar-la la Mancomunitat d'acord amb qualsevol de les formes previstes en l'ordenament jurídic vigent.  
5. Les realitzacions de caràcter general i benefici comú seran a càrrec de la Mancomunitat. Les realitzacions que, tenint relació amb els fins de la Mancomunitat, beneficien exclusivament determinats municipis, s'efectuaran per la Mancomunitat amb càrrec als pressupostos aportats per tals municipis a la Mancomunitat.  
6. D'acord amb els fins que ha de complir, en qualitat d'administració pública, correspon a la Mancomunitat exercir les potestats següents, d'acord amb el que estableix la legislació de règim local:  
  
a) La reglamentària i d'autoorganització. La Mancomunitat determinarà la forma de prestació dels serveis i podrà aprovar els reglaments de funcionament intern de la Mancomunitat i de la prestació dels serveis.  
  
b) La tributària i financera.  
c) La de programació o planificació.  
d) La d'investigació, delimitació, desnonament i recuperació d'ofici dels seus béns.  
e) La d'execució forçosa i la sancionadora.  
f) La de revisió d'ofici dels seus actes i acords.  
7. També gaudeix de les prerrogatives següents:  
a) La de presumpció de legitimitat i la d'executivitat dels seus actes i acords.  
b) La d'inembargabilitat dels seus béns i drets, en els termes establits per les lleis, i les de prelació, preferència i altres prerrogatives reconegudes en relació amb els seus crèdits, sense perjuí d'aquells que corresponguen a les hisendes de l'Estat i de la comunitat autònoma.  
c) La d'exempció d'impostos de l'Estat i de la comunitat autònoma, en els termes establits per les lleis.  
8. La Mancomunitat pot sol·licitar als municipis integrants l'exercici de les seues potestats expropiatòries, d'acord amb la legislació vigent, actuant la Mancomunitat com a beneficiària de l'expropiació forçosa.  
  
9. En general i dins de la legalitat i del seu àmbit competencial, la Mancomunitat pot posseir, adquirir, reivindicar, permutar, gravar i alienar qualsevol classe de béns i formalitzar contractes, establir i explotar serveis i realitzar qualsevol acte necessari per al compliment dels seus fins.  
  
Article 4. Capacitat jurídica  
La Mancomunitat, com a entitat local reconeguda per la Llei, exercirà quantes potestats siguen conferides per la legislació vigent que afecte les entitats d'aquestes característiques per al compliment dels seus fins.  
  
Article 5. Òrgans de la Mancomunitat  
1. Els òrgans de govern de la Mancomunitat seran representatius dels ajuntaments mancomunats.  
2. El òrgans de govern són:  
El Ple de la Mancomunitat.  
El president.  
El vicepresident o vicepresidents, si és el cas.  
La Comissió de Comptes.  
3. Podrà igualment crear-se totes les comissions informatives que es requerisquen, tenint en compte el nombre de serveis que la Mancomunitat preste.  
La creació i composició d'aquestes comissions s'acordarà en la sessió extraordinària a què es refereix l'article 12.2, sense perjuí de la possibilitat d'acordar modificacions en sessions posteriors.  
  
Article 6. El Ple de la Mancomunitat  
1. El Ple de la Mancomunitat és l'òrgan del govern i l'administració de la Mancomunitat, la qual representa i personifica amb el caràcter de corporació de dret públic.  
2. Cada Entitat mancomunada estarà representada en el Ple pel seu alcalde o alcaldessa com a membre nat, i un altre regidor o regidora triat pel Ple del seu respectiu ajuntament per majoria absoluta.  
  
3. El mandat de vocals coincideix amb el de les respectives corporacions.  
4. Els vocals del Ple de la Mancomunitat perdran la condició esmentada quan perden la condició d'alcalde o regidor, o així ho acorde el Ple de l'ajuntament representat.  
  
Article 7. Designació de representants i terminis  
1. Després la celebració d'eleccions locals i dins del termini de 30 dies següents a la sessió constitutiva de cada un dels ajuntaments mancomunats, es nomenaran els vocals representants en la Mancomunitat, i se li haurà comunicar l'acord.  
2. Fins a la data de constitució del nou Ple, actuarà en funcions l'anterior i el seu president.  
3. La sessió constitutiva del Ple de la Mancomunitat s'haurà de realitzar dins dels deu dies hàbils següents a la conclusió del termini per a la designació de representants per tots els municipis mancomunats. A l'efecte, el president en funcions, amb les consultes oportunes prèvies, efectuarà la convocatòria amb l'antelació prevista en l'article 13.3 d'aquests estatuts. En el cas que no es realitze la convocatòria amb l'antelació necessària, la sessió constitutiva es realitzarà a les 12.00 hores del desé dia hàbil posterior a la conclusió del termini per a la designació de representants per tots els municipis mancomunats.  
4. Durant el període a què es refereix el paràgraf 2, només es podrà dur a terme la gestió ordinària de la Mancomunitat, sense que en cap cas puguen adoptar-se acords que requerisquen la majoria absoluta del nombre legal de membres del Ple.  
  
Article 8. Competències i atribucions del Ple  
Correspon al Ple de la Mancomunitat:  
a) Aprovació i modificació dels pressupostos.  
b) Aprovació de la plantilla de personal i relació de llocs de treball.  
  
c) L'exercici d'accions judicials i administratives i la defensa de la corporació en matèries de competència plenària.  
d) Proposar la modificació o reforma dels estatuts.  
e) Adquirir i alienar el patrimoni de la Mancomunitat, així com la revisió de l'inventari.  
f) Aprovació d'ordenances, operacions de crèdits, concessions de quitances i esperes, i qualsevol classe de compromisos econòmics.  
g) Aprovació de la determinació dels recursos propis de caràcter tributari.  
h) Aprovar plans i projectes necessaris per a l'establiment, desenvolupament i gestió d'obres, serveis o activitats previstes com a fins de la Mancomunitat.  
i) Admissió i separació de membres de la Mancomunitat.  
j) Determinar la forma de gestionar els serveis.  
k) Elegir i destituir el president.  
l) Fixar anualment les aportacions econòmiques dels municipis integrants de la Mancomunitat establides en l'article 19 d'aquest Estatut.  
  
m) Les altres atribucions que per la legislació vigent es confereixen al Ple de l'ajuntament.  
  
Article 9. Nomenament del president  
1. El president de la Mancomunitat serà triat pel Ple de la Mancomunitat, entre els seus membres nats, per majoria absoluta del nombre de vots.  
2. Podran ser candidats a la Presidència tots i cada un dels vocals nats (alcalde/alcaldessa) que componen el Ple.  
3. Si cap candidat no obté majoria absoluta en la primera votació, es farà vint-i-quatre hores després una segona votació, i es triarà aquell qui obtinga més vots. En cas d'empat serà elegit el de més edat.  
  
4. Per a la destitució del president se seguirà el mateix procediment que l'establit en la legislació vigent per a la destitució de l'alcalde.  
  
  
Article 10. Vicepresident  
El president designarà un o més vicepresidents, en nombre màxim de dos, que substituiran per l'ordre del seu nomenament en cas d'absència, vacant o malaltia. D'aquests nomenaments s'informarà el Ple en la primera sessió que es realitze.  
  
Article 11. Competències i atribucions del president  
1. Correspon al president de la Mancomunitat les competències següents:  
a) Dirigir el govern i l'administració de la Mancomunitat.  
b) Convocar, presidir i alçar les sessions del Ple, de la Comissió de Govern i de qualssevol altres òrgans municipals.  
c) Decidir els empats amb vot de qualitat una vegada realitzada la segona votació i si persistira l'empat.  
d) Dirigir, inspeccionar i impulsar els serveis, les obres i les activitats de la Mancomunitat.  
e) Ordenar pagaments, retre comptes i administrar els fons i els béns de la Mancomunitat.  
f) Disposar despeses dins dels límits de la seua competència.  
g) Exercir la direcció superior del personal de la Mancomunitat.  
  
h) Contractar obres, serveis i subministraments, dins dels límits establits per la legislació vigent per a l'alcalde.  
i) Representar a la Mancomunitat.  
j) Exercitar accions judicials i administratives en cas d'urgència.  
  
k) Aprovació de les bases que regiran les proves d'accés a la funció pública de la Mancomunitat.  
l) Totes aquelles que la normativa de règim local atribueix a l'alcalde per al compliment de les competències que té atribuïdes, així com les no-atribuïdes específicament a un altre òrgan.  
2. El president pot delegar l'exercici de les seues atribucions, excepte la de convocar i presidir les sessions del Ple, decidir els empats amb el vot de qualitat, la direcció superior de tot el personal i les enumerades en els apartats a), i j).  
  
Article 12. Comissió de Comptes  
1. La Comissió de Comptes es compon d'un representant de cada ajuntament dels municipis integrats en la Mancomunitat. Els seus membres seran designats entre els representants de cada municipi pel Ple de la Mancomunitat. Necessàriament cada municipi tindrà un membre en la Comissió.  
2. Correspon a la Comissió de Comptes l'examen, l'estudi i l'informe dels comptes anuals de la Mancomunitat. Per a l'exercici adequat de les funcions, la comissió pot requerir, per mitjà del president, la documentació complementària que considere necessària i la presència dels membres i dels funcionaris de la Mancomunitat, especialment relacionats amb els comptes que s'hi analitzen.  
3. Les competències de la Comissió de comptes s'entenen sense perjuí de les que corresponen al Tribunal o Sindicatura de Comptes, d'acord amb la seua legislació específica.  
  
Article 13. Règim de sessions del Ple  
1. El Ple funciona en règim de sessions ordinàries, de periodicitat preestablida, i extraordinàries.  
2. El Ple celebra sessió ordinària com a mínim una vegada al trimestre. Dins d'aquest límit, correspon al ple decidir la periodicitat d'aquestes sessions i els dies i hores de la seua realització, mitjançant un acord adoptat en sessió extraordinària que haurà de convocar el president dins dels trenta dies següents al de la sessió constitutiva. Les sessions extraordinàries tindran lloc quan així ho decidisca el president o ho sol·licite almenys una quarta part del nombre de vots. En aquest últim cas la realització de la sessió no podrà demorar-se més de 15 dies hàbils des que va ser sol·licitada.  
3. Las sessions del Ple s'han de convocar, almenys, amb dos dies hàbils d'antelació, podent realitzar-se'n la convocatòria per mitjans telemàtics (conforme el règim de notificacions de la Llei 11/2007, de 22 de juny, d'Accés Electrònic dels Ciutadans als Serveis Públics). En la citació es farà constar l'ordre del dia.  
4. El Ple es constitueix vàlidament amb l'assistència d'un terç del nombre legal de vots, exigint-se en tot cas un mínim de tres vocals. Tal quòrum ha de mantindre's al llarg de tota la sessió.  
5. En tot cas, es requereix l'assistència del president i del secretari de la Mancomunitat, o dels qui legalment els substituïsquen.  
  
Article 14. Sistemes d'acords  
1. A els efectes de votacions, en el Ple de la Mancomunitat s'utilitzarà el sistema de vot ponderat, prenent com a referència el nombre de regidors que corresponen a cada municipi conforme l'article 179 de la Llei orgànica 5/1985, de 19 de juliol, reguladora del règim electoral general, de conformitat amb el que estableix l'article 100 de la Llei 8/2010, de 23 de juny, de Règim Local de la Comunitat Valenciana.  
  
2. El vot serà emès per l'alcalde o alcaldessa de cada municipi, si estiguera present en la sessió, i en la seua absència, pel regidor designat com a segon vocal pel Ple d'aqueixa corporació.  
3. Els acords del Ple s'adopten, per regla general, per majoria simple del nombre de vots. Hi ha majoria simple quan els vots afirmatius són més que els negatius.  
4. Es necessari la majoria absoluta del nombre de vots favorables per a l'adopció dels acords en les matèries següents:  
a) Elecció i destitució del president.  
b) Proposta de modificació o ampliació dels estatuts.  
c) Adhesió i separació de municipis.  
d) Aprovació d'operacions financeres o de crèdit i concessions de lleves i esperes, quan el seu import supere el 10 % dels recursos ordinaris del seu pressupost.  
e) Determinació de la forma de gestió del servei.  
f) Acordar la dissolució de la Mancomunitat, previs els tràmits oportuns, i anomenar els vocals membres de la Comissió liquidadora i aprovar la proposta efectuada per aquesta.  
g) Qualsevol altra matèria en què així es dispose en els presents estatuts o en la legislació de règim local aplicable.  
  
Article 15. Habilitats estatals  
1. En aquesta Mancomunitat existirà un lloc de treball reservat a funcionaris d'administració local amb habilitació de caràcter estatal, a què correspondran les funcions de secretaria, comprensiva de la fe pública i assessorament legal preceptiu, així com el control i fiscalització interna de la gestió economicofinancera i pressupostària, i la comptabilitat, tresoreria i recaptació.  
En tant es classifique reglamentàriament per l'òrgan autonòmic competent el lloc de treball citat, les esmentades funcions podran ser exercides per algun funcionari d'administració local amb habilitació de caràcter estatal d'algun dels municipis que integren la Mancomunitat, prèvia designació pel seu Ple.  
2. En les mancomunitats amb secretaria de classe tercera la responsabilitat administrativa de les funcions de comptabilitat, tresoreria i recaptació podrà ser atribuïda a un funcionari o funcionària seu o dels ajuntaments integrants en els termes establits en l'article anterior.  
  
3. No obstant, si una vegada creat i classificat s'estima que el volum de serveis o recursos de la Mancomunitat és insuficient per al manteniment del lloc d'habilitat estatal, hom podrà, de conformitat amb la normativa aplicable, sol·licitar l'exempció de l'obligació de mantindre'l.  
  
En aqueix supòsit i una vegada concedida l'esmentada exempció, les funcions reservades a habilitats estatals s'exerciran preferentment per mitjà d'acumulació a funcionari amb aquesta habilitació d'algun dels municipis que integren la Mancomunitat. Si això no fóra possible, les funcions reservades adés esmentades s'exerciran per mitjà de la seua acumulació a un funcionari amb habilitació de caràcter estatal d'una altra Entitat local, o pel servei d'assistència de les diputacions provincials, prèvia conformitat d'aquestes.  
En defecte d'aquestes formes de provisió, les funcions reservades podran ser exercides per un funcionari prou capacitat de la Mancomunitat o d'algun dels municipis que la integren, designat pel seu president.  
  
  
Article 16. La resta de personal  
1. El Ple de la Mancomunitat aprovarà anualment, junt amb el pressupost, la corresponent plantilla de personal propi, que comprendrà tots els llocs de treball reservats a funcionaris i laborals.  
  
2. La selecció i règim jurídic d'aquest personal així com la provisió dels llocs de treball existents es regirà, igual que per a la resta de les Corporacions Locals, pel que estableix la normativa bàsica sobre funció pública, règim local i resta de la legislació aplicable.  
  
3. En funció del volum de l'activitat previsible, les places vacants podran cobrir-se per personal dels respectius municipis mancomunats, que podran articular un sistema rotatori de cessió del personal necessari, d'acord amb el que disposa l'article 90 de la Llei 8/2010, de Règim Local de la Comunitat Valenciana.  
Així mateix, també podrà establir-se un sistema mixt de personal propi i personal cedit dels municipis mancomunats.  
  
Article 17. Recursos financers  
La hisenda de la Mancomunitat està constituïda pels recursos previstos en la legislació vigent de règim local i per les aportacions dels municipis mancomunats.  
  
Article 18. Ordenances fiscals  
1. Per a la imposició, exacció, liquidació i cobrança dels seus recursos, la Mancomunitat aprovarà les ordenances corresponents als distints serveis, tenint les dites ordenances força obligatòria en tots els municipis integrants, una vegada aprovades.  
2. Correspondrà als municipis facilitar a la Mancomunitat tota la informació precisa per a la formació de padrons, altes, baixes i la resta de modificacions referides als contribuents afectats pels distints serveis que constituïsquen els fins regulats en articles anteriors.  
3. La Mancomunitat podrà, en tot moment, pels seus propis mitjans, comprovar la veracitat i l'exactitud de les dades a què es refereix el número anterior.  
  
Article 19. Aportacions econòmiques  
Les aportacions de Municipis mancomunats es fixaran anualment per a cada exercici econòmic pel Ple de la Mancomunitat amb el quòrum de la majoria absoluta del nombre legal dels seus membres i seran les següents:  
a) Una quota ordinària fixa i obligatòria per a atendre les despeses generals de conservació, entreteniment i administració, es realitzen o no els serveis, a parts iguals pels municipis integrants.  
b) Una quota ordinària variable i obligatòria en proporció al nombre d'habitants de dret de cada municipi, segons el Padró municipal, per a atendre les despeses generals de conservació, entreteniment i administració, es realitzen o no els serveis.  
c) Una o diverses quotes complementàries, en funció de l'ús que cada Entitat realitze dels serveis que es presten mancomunadament. Per a la determinació d'aquesta quota s'aplicaran les bases o mòduls següents: nombre d'habitatges, superfície del nucli urbà, metres lineals de carrers, volum d'edificació, base imposable de l'Impost sobre Béns Immobles, volum dels seus pressupostos, consum realment efectuat, qualssevol altres factors que puguen computar-se en raó del servei o activitat prestada. Les presents bases o mòduls podran aplicar-se aïlladament o conjunta.  
d) Una quota extraordinària i obligatòria per a atendre despeses d'aquesta mena, destinades a finançar serveis que beneficien especialment a un o més municipis mancomunats.  
  
Article 20. Característiques de les aportacions  
1. Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
2. Les aportacions econòmiques dels municipis es realitzaran en la forma i els terminis que determine el Ple. En el cas que algun municipi es retardara en el pagament, s'ajustarà al que disposa l'article 27.  
  
Article 21. Pressupost  
1. La Mancomunitat aprovarà anualment un pressupost d'acord amb el que estableix la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que, com a màxim, poden reconèixer, i dels drets que es prevegen liquidar durant el corresponent exercici econòmic.  
  
3. S'inclouran en el pressupost, les inversions que es puguen realitzar, així com les seues fonts de finançament.  
  
Article 22. Patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisquen, bé en el moment de la seua constitució o amb posterioritat. A l'efecte haurà de formar-se un inventari de conformitat amb el que disposen les disposicions vigents en la matèria.  
2. La participació de cada Entitat mancomunada en aquest patrimoni es fixarà tant inicialment, com d'ara en avant en funció del nombre d'habitants de dret de cada Entitat, segons el padró municipal.  
No obstant això, i donades les característiques de les aportacions a la Mancomunitat, podran ser tinguts en compte altres factors de ponderació.  
3. Els ajuntaments mancomunats podran efectuar el traspàs de mitjans patrimonials i econòmics a favor de la Mancomunitat, d'acord amb el que estableix l'article 90 de la Llei de règim local de la Comunitat Valenciana.  
  
Article 23. Durada  
La Mancomunitat es constitueix per temps indefinit.  
  
Article 24. Modificació d'estatuts  
1. La modificació dels estatuts de la Mancomunitat podrà tindre caràcter constitutiu o no constitutiu.  
2. La modificació constitutiva dels estatuts s'ajustarà al procediment previst en la legislació aplicable per a la creació de les mancomunitats i es referirà exclusivament als aspectes següents:  
a) Objecte. Competències i potestats.  
b) Òrgans de govern i sistema de representació  dels municipis en aquells.  
c) Règim economicofinancer i criteris per a les aportacions dels municipis.  
d) Supòsits de dissolució de la Mancomunitat.  
3. Les restants modificacions estatutàries tindran caràcter no constitutiu i requeriran l'aprovació inicial pel Ple de la Mancomunitat, l'audiència als ajuntaments mancomunats durant un mes i resolució definitiva pel Ple de la Mancomunitat per majoria absoluta del nombre de vots.  
  
  
Article 25. Adhesió i separació de municipis  
1. Per a l'adhesió i separació a la Mancomunitat d'un nou municipi, caldrà:  
a) El vot favorable de la majoria absoluta dels membres de la Corporació interessada.  
b) La Mancomunitat haurà de prendre nota del dit acord i sotmetre'l a informació pública durant 1 mes.  
c) Aprovació per majoria absoluta del nombre de vots pel Ple de la Mancomunitat.  
2. La aportació inicial dels municipis incorporats a la Mancomunitat, després de la seua constitució, la determinarà l'índex del patrimoni de la Mancomunitat per habitants, multiplicat pel nombre d'habitants de dret de l'entitat que en sol·licita la inclusió.  
  
Si no hi ha tal patrimoni, aportarà la quota que resulte de multiplicar la quantitat a què es refereix l'apartat b de l'article 19 per un nombre d'anys que no podrà excedir cinc.  
La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si és el cas, separació de la Mancomunitat.  
3. Així mateix haurà d'aportar totes les despeses que s'originen amb motiu de la seua inclusió en la Mancomunitat.  
  
Article 26. Separació unilateral  
1. En el cas que un municipi adherit a la Mancomunitat decidisca unilateralment separar-se'n, caldrà:  
a) Haver romàs com a membre de la Mancomunitat almenys quatre anys.  
b) Acord municipal adoptat per majoria absoluta comunicant a la Mancomunitat la voluntat d'abandó unilateral amb un antelació mínima d'un any.  
c) Informe de la Mancomunitat.  
d) Acord del Ple de la Mancomunitat adoptat per majoria absoluta del nombre de vots.  
2. L'ajuntament que decidisca separar-se de forma unilateral haurà d'haver complit amb tots els compromisos pendents que tinga amb la Mancomunitat, així com abonar totes les despeses originades per la seua separació i la part del passiu contret per la Mancomunitat a càrrec seu.  
  
Article 27. Separació forçosa  
1.  Escaurà la separació forçosa d'un municipi mancomunat en els supòsits següents:  
a) Incompliment del pagament de les seues aportacions durant més d'un trimestre.  
b) Incompliment d'aquelles altres actuacions necessàries  per al correcte desenvolupament de la Mancomunitat a què vinguen obligats pels seus estatuts.  
2.  En el cas que algun municipi es retardara en el pagament de la seua quota més d'un trimestre, el president requerirà el seu pagament en el termini d'un mes. Transcorregut el termini esmentat sense haver fet efectiu el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pertinents a càrrec de les quantitats que per qualsevol concepte foren liquidades a favor de l'ajuntament deutor a fi que les entregue a la Mancomunitat.  
3.  Aquesta retenció és autoritzada expressament pels ajuntaments mancomunats en el moment d'aprovació dels presents estatuts, sempre que s'acompanye la certificació de descobert reglamentària en cada cas.  
4. En cas d'incompliment d'altres actuacions necessàries per al correcte desenvolupament de la Mancomunitat, el dit incompliment haurà de ser declarat pel Ple per majoria absoluta; a continuació  es formularà un requeriment a l'ajuntament atorgant-li un mes prorrogable perquè procedisca al compliment de les seues obligacions.  
5. Si l'ajuntament no procedira al pagament o compliment de les seues obligacions, el Ple de la Mancomunitat adoptarà acord de separació forçosa per majoria absoluta del nombre de vots, devent reclamar-se les quantitats degudes i les despeses derivades establides en l'article 25.2 d'aquests estatuts.  
  
Article 28. Liquidació per separació  
1. La separació de la Mancomunitat d'un o més dels municipis no implicarà la necessitat de procedir a la liquidació d'aquella, quedant aquesta operació diferida al moment de dissolució de la Mancomunitat. No obstant això, en el cas que el municipi o municipis separats de la Mancomunitat hagen aportat a aquesta béns afectes serveis propis es practicarà, excepte acord amb els municipis interessats, una liquidació parcial a fi que eixos elements els siguen reintegrats, sense perjuí dels drets que puguen assistir-los en el moment de la Liquidació definitiva per haver aportat elements d'una altra naturalesa.  
  
2. Els municipis separats no podran, excepte el que estableix el paràgraf anterior, al·legar drets de propietat sobre els béns i serveis de la Mancomunitat radicats en el seu terme municipal.  
3. Si, com a conseqüència de la separació d'un o més municipis, la Mancomunitat deixara de ser viable, se'n farà la dissolució d'acord amb el que estableix l'article 29.  
  
Article 29. Dissolució de la Mancomunitat  
La Mancomunitat es dissoldrà per alguna de les causes següents:  
a) Per desaparició del fi o fins per als que va ser creada.  
b) Quan així ho acorde el Ple de la Mancomunitat i els ajuntaments mancomunats per majoria absoluta del nombre de vots favorables.  
  
  
Article 30. Procediment de dissolució  
1. El procediment de dissolució de la Mancomunitat serà el mateix que s'estableix per a la seua creació i requerirà:  
a) Convocatòria del Ple de la Mancomunitat en què s'acordarà, per majoria absoluta del nombre de vots, la dissolució de la mateixa.  
b) Informació Pública durant 1 mes en tots els ajuntaments mancomunats.  
c) Informes de la Diputació Provincial i de l'òrgan competent de la comunitat autònoma en matèria de règim local.  
d) Aprovació en els plens municipals per majoria absoluta.  
e) Aprovació per majoria absoluta de la Mancomunitat de la proposta efectuada per la comissió liquidadora de conformitat amb el que disposa aquest article.  
f) Remissió a l'òrgan competent de la Generalitat, que en publicarà la dissolució en el Diari Oficial de la Generalitat Valenciana, i així mateix donant de baixa la Mancomunitat en el Registre d'entitats locals de la Comunitat Valenciana.   
2. Aprovada la dissolució  de la Mancomunitat per part dels plens municipals i abans de la seua remissió a la Generalitat, s'haurà d'haver creat una comissió liquidadora composta almenys pel president de la Mancomunitat i dos vocals. S'hi integraran per a complir les seues funcions assessores, el secretari i també l'interventor, si n'hi hagués. Podrà igualment convocar a les seues reunions experts determinats, només als efectes d'escoltar-ne l'opinió o preparar informes o dictàmens en temes concrets de la seua especialitat.  
3.  La Comissió, en termes no superior a tres mesos, farà un Inventari de béns, serveis i drets de la Mancomunitat; xifrarà els seus recursos, càrregues i dèbits, i relacionarà el seu personal, i més tard proposarà al Ple de l'entitat l'oportuna distribució o integració d'aquests en els ajuntaments mancomunats, tenint en compte les mateixes dades que hagen servit per a la formació del patrimoni.  
4. La proposta, per a ser aprovada vàlidament, requerirà la majoria absoluta del nombre de vots favorables del Ple de l'Entitat. Una vegada aprovada, la proposta serà vinculant per als ajuntaments mancomunats.  
  
DISPOSICIONS ADDICIONALS  
  
Primera  
La Mancomunitat, als efectes d'entrada, eixida i presentació de documents, estableix la seua seu com a registre únic; no obstant això, en el supòsit d'estar tancada temporalment aquesta, actuarà com a registre delegat el de l'ajuntament que ostente la Presidència.   
  
Segona  
Els alcaldes pedanis de les entitats locals menors dels municipis mancomunats, en el supòsit d'existir aquelles, formaran part del Ple de la Mancomunitat en igualtat de condicions respecte a la resta dels seus membres, excepte pel que fa a l'emissió del vot.  
  
  
DISPOSICIÓ FINAL  
  
Única  
En allò no previst pels presents estatuts, resultarà aplicable el que estableix la legislació per a les entitats locals.